# Jordi Bonell i Deià

Jordi Bonell i Deià (Barcelona, 3 de març de 1958 - Caldes d'Estrac, 18 de novembre de 2024) va ser un músic i guitarrista de jazz-rock i jazz fusió català i, alhora, un dels exponents de l'anomenada guitarra catalana, fusió de la música mediterrània amb el jazz i la música del món.

## Biografia

Bonell va estudiar guitarra i piano al Conservatori del Liceu i perfeccionà els coneixements musicals a The New School for Social Research de Nova York i amb el guitarrista Jim Hall. Als anys 1970 va crear, juntament amb Xavier Pérez, Víctor Cortina i Rafael Zaragoza, Secta Sònica, un grup de música laietana. Més endavant, es va incorporar al grup Música Urbana i després va participar en altres projectes produïts o arranjats per Joan Albert Amargós, com Bon vent i barca nova (1978) –d'Ovidi Montllor– o Pijama de saliva (1982) –de Francesc Pi de la Serra.
També formà part del grup Bocanegra, fundat per Víctor Obiols i Pep Sales. El 1988 liderà el projecte Azúcar Imaginario. Va ser distingit com a millor guitarrista en dues ocasions, el 1993 i el 1994, de la mà de l'Associació de Músics de Jazz de Catalunya. Als anys 1990 va participar en nombroses bandes sonores per al cinema i la televisió.
Va enregistrar discos amb Lola Flores, Joan Manuel Serrat, Gato Pérez, Dyango, Moncho, Marina Rossell, Santiago Auserón i Miguel Bosé, entre d'altres; i va fer gires per tot el món. Va tocar amb artistes del món del jazz com ara Chet Baker, Marc Johnson, Archie Shepp, Jim Hall, Tim Riess, Gary Willis, Larry Willis, i amb músics com Jorge Pardo, Carles Benavent, Horacio Fumero o Chano Domínguez. Durant molts anys va ser professor al Conservatori Superior de Música del Liceu i al Taller de Músics de Barcelona.

## Discografia

* “Astroferia” (Edigsa, 1977)
* “Fred Pedralbes” (Edigsa, 1976)
* Azúcar Imaginario (Origen, 1988)
* Àngel (Discmedi Blau, 1998)
* Corda brava (2002)
* Agua madre (World Village, 2004)
* Duo (Jordi Bonell & Dani Pérez) (New Mood Jazz, 2004)
* Al Volver Nunca Se Vuelve (Italo Boggio Trio & Jordi Bonell) (New Mood Jazz, 2005)
* Jazz a l'Estudi (Carles Benavent & Jordi Bonell amb Roger Blàvia) (2011)
* Live in my land (Albert Marquès Trio & Jordi Bonell) (2016)
* Gemini (Jordi Gaspar, Jordi Bonell, Roger Blàvia) (Discmedi, 2016)
* Coral pulse (Temps Record, 2016)
* Musica Cordis (Jordi Bonell & Jordi Farrés) (MoojalRecords, 2024)

## Referències

* ↑ Cervantes, Xavier. «Mor el músic Jordi Bonell, una llegenda del jazz català». Ara, 19-11-2024. [Consulta: 19 novembre 2024].
* ↑ «Jam Sessions: Jordi Bonell». www.lavanguardia.com. Arxivat de l'original el 2016-11-05. [Consulta: 5 novembre 2016].
* 1 2 3 4 5 6 Alabarta Baviera, José Luis «Jordi Bonell Deià». Història de la música catalana, valenciana i balear. Edicions 62, IX, 2003, pàg. 97. ISSN: 84-297-4700-1.
* ↑ «Jordi Bonell». Taller de Músics. [Consulta: 23 novembre 2014].
* 1 2 «Jordi Bonell». Roland Iberia. [Consulta: 23 novembre 2014].
* 1 2 Gómez-Font, Àlex. Zeleste i la música laietana: Un passeig per las Barcelona musical dels anys setanta. Lleida: Pagès editors, 2009.
* ↑ Dalmau, Miguel «Se abrió la veda del jazz con las excelencias de Montoliu y Bonell». ABC, 07-09-1987, pàg. 74.
* ↑ «El jazz de Miles Davis reviu al Palau de la Música en la inauguració del Mas i Mas Festival». La Vanguardia.
* ↑ «Joan Mas se rodea de amigos como Manu Guix y Gisela para un concierto solidario». La Vanguardia.